Flight Centre onttrek ondersteuning aan SAL | Maroela Media
Flight Centre, 'n reisagentskap, het Donderdag sy kliënte in kennis gestel dat hy nie meer vlugte op SAL deel sal maak van sy reispakkette nie, voor daar nie weer stabiliteit by dié lugdiens is nie.
"Daar was die afgelope maand verskeie mediaberigte oor voortgesette kommer wat betref die finansiële stabiliteit by die Suid-Afrikaanse Lugdiens (SAL)," het Andrew Stark, besturende direkteur van die Flight Centre Travel Group, in 'n verklaring gesê.
Flight Centre is Woensdag in kennis gestel dat sy gekose reisversekeringsverskaffer en hul onderskrywers nie meer bereid is om SAL onder hul Reisverskaffer-insolvensievoordeel te dek nie, as gevolg van onsekerheid oor die langtermyn lewensvatbaarheid van die lugdiens. Die reisagentskap is in kennis gestel dat verskeie ander internasionale versekeraars ook dié besluit geneem het.
"In die lig van die jongste verwikkelinge, en voortgesette onsekerheid oor die SAL, het die Flight Centre Travel Group Suid-Afrika besluit om nie meer SAL te verkoop nie, totdat ons sekerheid in die mark oor die lugdiens bekom het," het Stark bygevoeg.
Flight Centre sal steeds aan sy klante die moontlikheid bied om SAL-vliegkaartjies te bespreek indien die kliënt dit só verkies, maar alternatiewe opsies sterk aanbeveel.
Korporatiewe kliënte van Flight Centre wat reeds 'n ooreenkoms met SAL aangegaan het en steeds daarvan gebruik wil maak, kan die reisagentskap daarvan in kennis stel.
Volgens Stark sal reisagente binnekort met kliënte in verbinding tree om die impak van die besluit en planne vir toekomstige reise te bespreek.
Flight Centre In die nuus SAL
Mooi! Ek ondersteun SAL al van 1994 nie meer nie. Tyd dat die daardie bodemlose put finaal toe gemaak word.
Waar is unies nou?
Dit raak 'n al groter risiko om geld te spandeer op 'n SAA-kaartjie. Binnekort gaan die spul vou en dan gaan baie mense met hul bagasie op lughawens die wêreld oor sit met hul hande in hul hare…
Ek wag nou al vir die goedgelowige mense wat 'n saa vlug bespreek en betaal het se klagtes as hul vlug gekanseleer word.